แพทย์แอฟริกาใต้ระบุ 'โอมิครอน' หลบเลี่ยงภูมิคุ้มกันได้บางส่วน
Lead researcher, however, says other results from laboratory tests suggests booster shots are effective against new variant 
ผลการศึกษานี้พบในห้องทดลองของ Africa Health Research Institute ในเมืองเดอร์บัน โดยเป็นการทดสอบกับตัวอย่างเลือดของผู้ที่ได้รับวัคซีนโควิดของบริษัทไฟเซอร์ครบโดสแล้วจำนวน 12 คน นักวิจัยพบว่า ระดับภูมิคุ้มกันของกลุ่มตัวอย่างลดลงถึง 41 เท่าเมื่อเผชิญกับเชื้อไวรัสโอมิครอน ซึ่งมากที่สุดในบรรดาการทดสอบกับโคโรนาไวรัสสายพันธุ์อื่น ๆ ที่ใช้การทดลองลักษณะเดียวกัน อย่างไรก็ตาม งานวิจัยครั้งนี้พบว่ากลุ่มตัวอย่างที่เคยติดโควิดและได้รับวัคซีนในเวลาต่อมา มีระดับภูมิคุ้มกันต่อเชื้อโอมิครอนสูงกว่ากลุ่มตัวอย่างที่ไม่เคยติดโควิดมาก่อน อเล็กซ์ ซีกัล ผู้นำการวิจัยครั้งนี้ชี้ว่า ผลการวิจัยแสดงให้เห็นว่าวัคซีนและเข็มบูสเตอร์ยังคงมีประสิทธิผลต่อเชื้อโอมิครอน ซึ่งสอดคล้องกับการศึกษาของบริษัทวัคซีน ไฟเซอร์-ไบโอเอ็นเทค ที่เปิดเผยในวันพุธว่า การฉีดวัคซีนเข็มบูสเตอร์ของไฟเซอร์สามารถป้องกันเชื้อกลายพันธุ์โอมิครอนได้ ไฟเซอร์ระบุว่า ผลการตรวจสอบระดับภูมิคุ้มกันของผู้ืได้รับวัคซีนสองโดส พบว่าลดลง 25 เท่าเมื่อเผชิญกับไวรัสโอมิครอน แต่เมื่อฉีดวัคซีนเข็มที่สามแล้วระดับภูมิคุ้มกันจะเพิ่มขึ้นมาในระดับพอ ๆ กัน ทางไฟเซอร์กล่าวด้วยว่า กำลังพัฒนาวัคซีนโควิดแบบใหม่ที่สามารถนำมาใช้กับเชื้อกลายพันธุ์โอมิครอนโดยเฉพาะด้วย